Павал Пернікаў

**Па́вал Алякса́ндравіч Пе́рнікаў** ( 1992) — беларускі праваабаронца і вікіпэдыст.

Сябра ўправы Міжнароднага таварыства правоў чалавека (Нямеччына). Мэнэджэр беларускага музычнага гурта «Bristeil». Зь 2014 году быў рэдактарам Вікіпэдыі, у тым ліку на беларускай мове клясычным правапісам, чый уліковы запіс узламалі ў сьнежні 2021 году. У красавіку 2022 году быў асуджаны на 2 гады зьняволеньня паводле абвінавачаньня ў «дыскрэдытацыі» Рэспублікі Беларусь, у тым ліку праўкамі ў артыкул «Сьпіс загінулых падчас акцыяў пратэсту ў Беларусі (2020—2021)» пра сьмерць дэманстранта Генадзя Шутава. З абвінавачаньнем не пагадзіўся і віны на судзе не прызнаў.

## Жыцьцяпіс
У 2010—2015 гадох навучаўся на юрыдычным факультэце Берасьцейскага дзяржаўнага унівэрсытэту. У 2013 годзе атрымаў дыплём Прадстаўніцтва ААН у Беларусі за перамогу ў Конкурсе студэнцкіх працаў да 20-годзьдзя Сусьветнай канфэрэнцыі па правах чалавека (Аўстрыя). На той час быў сябрам управы Рэспубліканскага грамадзкага аб’яднаньня абароны правоў чалавека, якое было Беларускай сэкцыяй Міжнароднага таварыства правоў чалавека (МТПЧ; Нямеччына). 25 жніўня 2014 году стаў рэдактарам Вікіпэдыі як Удзельнік:Pr12402. У верасьні 2014 году наведаў Раду Эўропы (Францыя) ў складзе моладзевай дэлегацыі. У Берасьці меў дачыненьне да сэмінару МТПЧ і школы юных праваабаронцаў. У 2019 годзе склаў справаздачу пра круглы стол наконт дэзынфармацыі ў СМІ. Кіраваў прэс-цэнтрам Беларускай сэкцыі МТПЧ. Быў мэнэджэрам беларускага музычнага гурта «Bristeil».

### Рэдагаваньне Вікіпэдыі
За 2014—2021 гады ўнёс звыш 84 000 правак у артыкулы Вікіпэдыі. Увосень 2021 году рэдагаваў артыкулы пра сродкі масавай інфармацыі Беларусі, журналістаў Генадзя Мажэйку і Кацярыну Барысевіч, музычныя гурты «IQ48» і «Ляпіс Трубяцкі». 27 сьнежня 2021 году зламысьнік атрымаў доступ да яго ўліковага запісу і з 17:10 да 17:52 выдаліў у Вікіпэдыі на беларускай мове клясычным правапісам у 6 артыкулах:
# «Аляксандар Лукашэнка» — абзац пра ўведзеныя супраць яго асабістыя санкцыі;
# «Вераніка Цапкала» — згадка пра ўзнагароджаньне прэміямі імя Льва Копелева і Фрыца Цокліха;
# «Марыя Калесьнікава» — разьдзел пра міжнародную рэакцыю на яе затрыманьне;
# «Свабода слова ў Беларусі» — большасьць разьдзелу пра падзеі 2020—2021 гадоў;
# «Рэжым Лукашэнкі» — абзац пра рэзалюцыю Кангрэсу ЗША з асуджэньнем фальсыфікацыяў на выбарах 2020 году, рэпрэсіяў супраць мірных дэманстрантаў і прызнаньнем гэтага рэжыму нелегітымным;
# «Сьпіс загінулых падчас акцыяў пратэсту ў Беларусі (2020—2021)» — разьдзел «Рэакцыі».

28 сьнежня 2021 году ўсе 6 выдаленьняў скасавалі, а ягоны ўліковы запіс заблякавалі праз «захоп уліковага запісу» і «ўзлом пароля».

### Перасьлед
28 сакавіка 2022 году пракуратура Берасьцейскай вобласьці паведаміла пра перадачу ў суд справы супраць Паўла Пернікава паводле артыкула 369-1 Крымінальнага кодэксу Беларусі «Дыскрэдытацыя Рэспублікі Беларусь». Яго абвінавацілі ў тым, што з 29 сьнежня 2020 году па 30 красавіка 2021 году ў Вікіпэдыі і на вэб-бачыне Міжнароднага таварыства правоў чалавека (МТПЧ; Нямеччына) «перадаў заведама ілжывыя зьвесткі аб датычнасьці органаў улады Беларусі да забойства ў кастрычніку 2004 года журналісткі Веранікі Чаркасавай, а таксама да катаваньняў і забойстваў людзей».

7 красавіка 2022 году ў Судзе Маскоўскага раёну Берасьця пракурорка Алена Ціхановіч абвінаваціла Пернікава ў дыскрэдытацыі дзяржаўных органаў Беларусі праз праўкі ў артыкулы на Вікіпэдыі пра забойства журналісткі Веранікі Чаркасавай і дэманстранта Генадзя Шутава, а таксама праз артыкул на вэб-бачыне МТПЧ пра катаваньне і забойства дэманстрантаў падчас пратэстаў 2020 году. У прыватнасьці ў віну ставіліся праўкі пры канцы сьнежня 2020 году на беларускай Вікіпэдыі тарашкевіцай у артыкул «Сьпіс загінулых падчас акцыяў пратэсту ў Беларусі (2020—2021)». Адпаведныя рэдагаваньні тычыліся сьмерці земляка Генадзя Шутава, а ва ўводзінах — непрызнаньня Міністэрствам ўнутраных справаў Беларусі адказнасьці за сьмерць ніводнага дэманстранта. Павал Пернікаў не пагадзіўся з абвінавачаньнем і не прызнаў віны на судзе. Пракурорка Ціхановіч запатрабавала зьняволіць Пернікава на 2 гады калёніі агульнага рэжыму, на якія судзьдзя Яўген Брэган яго і вырак.

11 красавіка 2022 году 5 беларускіх арганізацыяў правааборанцаў прызналі Пернікава палітычным вязьнем і заклікалі да неадкладнага вызваленьня Пернікава і іншых беларускіх палітвязьняў.

## Крыніцы

Катэгорыя:Выпускнікі Берасьцейскага дзяржаўнага ўнівэрсытэту
Катэгорыя:Беларускія праваабаронцы
Катэгорыя:Вікіпэдыя
Катэгорыя:Беларускія палітвязьні